|  |
| --- |
| **OZNÁMENIE O KONANÍ VALNÉHO ZHROMAŽDENIA** **SPOLOČNOSTI GEVORKYAN, a.s.** |
| Predstavenstvo akciovej spoločnosti **GEVORKYAN, a.s.**,so sídlom: Továrenská 504, Vlkanová 976 31, Slovenská republika, IČO: 36 017 205, zapísanej v obchodnom registri Okresného súdu Banská Bystrica, Oddiel: Sa, Vložka č.: 1232/S („**Spoločnosť**“), v súlade s ustanoveniami § 184 a nasl. zákona č. 513/1991 Zb. Obchodný zákonník v znení neskorších právnych predpisov, ako aj s ustanoveniami stanov Spoločnosti |
| **týmto akcionárom Spoločnosti oznamuje,** |
| že sa bude konať zasadnutie riadneho valného zhromaždenia Spoločnosti („**valné zhromaždenie**“), ktoré sa uskutoční dňa **21.06.2024** o **15:00** vsídle Spoločnosti na adrese: Továrenská 504, Vlkanová 976 31, Slovenská republika. |
| **Program** **valného zhromaždenia** bude nasledovný: |
| 1. Otvorenie valného zhromaždenia, voľba orgánov valného zhromaždenia;
2. Prerokovanie správy predstavenstva Spoločnosti o podnikateľskej činnosti Spoločnosti za rok 2023 a o stave majetku Spoločnosti;
3. Oboznámenie akcionárov so stanoviskom dozornej rady Spoločnosti k riadnej individuálnej účtovnej závierke za rok 2023, výročnej správe Spoločnosti za rok 2023 a návrhu na rozdelenie zisku Spoločnosti za rok 2023;
4. Prerokovanie a schválenie riadnej individuálnej účtovnej závierky Spoločnosti za rok 2023 a výročnej správy Spoločnosti za rok 2023;
5. Prerokovanie a schválenie rozdelenia zisku Spoločnosti za rok 2023;
6. Prerokovanie a schválenie audítora Spoločnosti na rok 2024;
7. Záver.
 |
| Rozhodujúci deň na uplatnenie práv akcionára voči Spoločnosti na valnom zhromaždení je: **18.06.2024** („**Rozhodujúci deň**“). |
| **Prezentácia** akcionárov na valnom zhromaždení je **od 14:00 hod.** na mieste konania valného zhromaždenia. Prezentácia končí o **14:55 hod.**Pri prezentácií musia byť predložené nasledovné doklady v prípade: 1. akcionára Spoločnosti, ktorý je:
2. fyzická osoba – predloží pri prezentácii svoj preukaz totožnosti;
3. právnická osoba – odovzdá pri prezentácii originál alebo úradne osvedčenú kópiu aktuálneho výpisu z obchodného registra alebo z obdobnej evidencie, nie staršieho ako 90 dní; ak akcionár – právnická osoba nie je zapísaný v takomto registri, predkladá originál alebo úradne osvedčenú fotokópiu aktuálneho dokladu o právnej subjektivite takejto osoby vrátane dokladu osvedčujúceho, kto je oprávnený za právnickú osobu konať. Fyzická osoba konajúca v mene akcionára – právnickej osoby predloží pri prezentácii aj svoj preukaz totožnosti;
4. splnomocnenca akcionára Spoločnosti:
5. odovzdá plnomocenstvo akcionára ako splnomocniteľa, v mene ktorého koná na valnom zhromaždení, a v prípade, že plnomocenstvo nie je v slovenskom jazyku, musí byť plnomocenstvo úradne preložené do slovenského jazyka; vzor plnomocenstva je dostupný na webovom sídle Spoločnosti na tejto adrese: <https://www.gevorkyan.sk/valne-zhromazdenie> („**plnomocenstvo**“);
6. odovzdá originál alebo úradne osvedčenú kópiu dokladov, ktoré má predložiť alebo odovzdať akcionár;
7. predloží svoj doklad totožnosti ako konkrétnej fyzickej osoby oprávnenej konať v mene akcionára Spoločnosti na valnom zhromaždení v zmysle plnomocenstva.
 |
| **Prezentácia akcionára, ktorý má akcie Spoločnosti držané prostredníctvom správcu** V prípade, ak správca drží akcie akcionára na držiteľskom účte správcu zriadenom podľa § 105a zákona č. 566/2001 Z.z. o cenných papieroch vedeného u Centrálneho depozitára cenných papierov SR, a.s., akcionár okrem dokumentov uvedených vyššie predkladá Spoločnosti pri prezentácií aj originál alebo úradne osvedčenú kópiu dokumentu „Potvrdenie správcu“, z obsahu ktorého musí vyplývať, že správca akcionárovi k dátumu Rozhodujúceho dňa potvrdzuje, že akcionár je majiteľom konkrétneho počtu akcií Spoločnosti, ktoré správca drží na držiteľskom účte. Potvrdenie správcu musí obsahovať údaje o konkrétnom majiteľovi akcií najmenej v rozsahu: meno a priezvisko/obchodné meno, bydlisko/sídlo, IČO a údaje o počte kusov akcií Spoločnosti, ktoré ich majiteľ vlastní. Vzor dokumentu „Potvrdenie správcu“ ako aj vzor plnomocenstva na vydanie „Potvrdenie správcu“ je k dispozícií na webovom sídle Spoločnosti <https://www.gevorkyan.sk/valne-zhromazdenie>. Podpis správcu na Potvrdení správcu musí byť úradne osvedčený, to neplatí ak správca k rozhodujúcemu dňu na uplatnenie práva účasti akcionára na valnom zhromaždení Spoločnosti drží pre konkrétneho akcionára najviac 10.000 ks akcií Spoločnosti. V prípade, ak správca drží akcie pre akcionára na svojom vlastnom účte majiteľa zriadenom podľa § 105 zákona č. 566/2001 Z.z. o cenných papieroch vedeného u Centrálneho depozitára cenných papierov SR, a.s. a/alebo u člena Centrálneho depozitára cenných papierov SR, a.s., akcionár sa môže na valnom zhromaždení Spoločnosti zúčastniť a vykonávať akcionárske práva na základe správcom udeleného plnomocenstva ako splnomocnený zástupca správcu a to v rozsahu počtu kusov akcií, ktoré správca pre akcionára drží. Preto akcionár okrem dokumentov uvedených v tomto oznámení predkladá pri prezentácií Spoločnosti originál alebo úradne osvedčenú kópiu plnomocenstva. Vzor plnomocenstva, ktoré udeľuje správca ako splnomocniteľ akcionárovi, je k dispozícií na webovom sídle Spoločnosti <https://www.gevorkyan.sk/valne-zhromazdenie>. Podpis správcu ako splnomocniteľa na udelenom plnomocenstve musí byť úradne osvedčený, to neplatí ak správca k rozhodujúcemu dňu na uplatnenie práva účasti akcionára na valnom zhromaždení Spoločnosti drží pre konkrétneho akcionára najviac 10.000 ks akcií Spoločnosti.Akcionár, ktorý má akcie Spoločnosti držané prostredníctvom správcu, ktorý je účastníkom spoločnosti Centrální depozitář cenných papírů, a.s., so sídlom Rybná 682/14, Staré Město, 110 00 Praha 1, IČO: 250 81 489, sp. zn. B 4308 vedená u Mestského súdu v Prahe („**CDCP ČR**“) na svojom účte, je povinný v dostatočnom časovom predstihu pred Rozhodujúcim dňom, t.j. pred dňom 18.06.2024 inštruovať správcu, ktorý drží jeho akcie a ktorý je účastníkom CDCP ČR, aby vykonal registráciu mena a počtu kusov akcií u CDCP ČR, s ktorými bude akcionár uplatňovať svoje práva na valnom zhromaždení. Správca, ktorý je účastníkom CDCP ČR, je povinný zaslať žiadosť o registráciu akcionára v písomnej forme do CDCP ČR, oddelenie CA na emailovú adresu: cdcpca@cdcp.cz, a to najneskôr do 20.06.2024do 10:00hod. Akcionár, ktorý má akcie Spoločnosti držané prostredníctvom správcu, ktorý je účastníkom CDCP ČR, je oprávnený na účasť na valnom zhromaždení a vykonávať práva akcionára (osobne alebo prostredníctvom splnomocnenca na základe písomného splnomocnenia) výlučne ak bol v Rozhodujúci deň majiteľom akcií Spoločnosti a ak bol v CDCP ČR registrovaný prostredníctvom správcu – účastníka CDCP ČR najneskôr k 20.06.2024do 10:00 hod.Akcionár, ktorý má akcie Spoločnosti držané prostredníctvom správcu, ktorý je účastníkom iného centrálneho depozitára cenných papierov ako Centrálny depozitár cenných papierov SR, a.s. alebo CDCP ČR, je povinný zistiť si postup vo vzťahu k príslušnému centrálnemu depozitáru cenných papierov za účelom získania „Potvrdenia správcu“ pre účely účasti akcionára na valnom zhromaždení Spoločnosti. |
| **Upozornenia a poučenia pre akcionárov:** |
| Akcionár je podľa § 180 zákona č. 513/1991 Z.z. Obchodný zákonník v znení neskorších predpisov („**Obchodný zákonník**“) oprávnený zúčastniť sa na valnom zhromaždení, hlasovať na ňom, požadovať na ňom informácie a vysvetlenia týkajúce sa záležitostí Spoločnosti alebo záležitostí osôb ovládaných Spoločnosťou, ktoré súvisia s predmetom rokovania valného zhromaždenia, a uplatňovať na ňom návrhy. Predstavenstvo je povinné každému akcionárovi poskytnúť na požiadanie na valnom zhromaždení úplné a pravdivé informácie a vysvetlenia, ktoré súvisia s predmetom rokovania valného zhromaždenia. Ak predstavenstvo nie je schopné poskytnúť akcionárovi na valnom zhromaždení úplnú informáciu alebo ak o to akcionár na valnom zhromaždení požiada, je predstavenstvo povinné poskytnúť ich akcionárovi písomne najneskôr do 15 dní od konania valného zhromaždenia. Písomnú informáciu zasiela predstavenstvo akcionárovi na adresu ním uvedenú, inak ju poskytne v mieste sídla Spoločnosti. Predstavenstvo môže akcionára vo svojej písomnej informácii alebo v odpovedi priamo na rokovaní valného zhromaždenia odkázať na webové sídlo Spoločnosti, ak ho má zriadené, a to za podmienky, že toto obsahuje odpoveď na jeho žiadosť vo formáte otázka – odpoveď. Ak webové sídlo Spoločnosti neobsahuje požadovanú informáciu alebo obsahuje neúplnú informáciu, rozhodne súd na základe návrhu akcionára o povinnosti Spoločnosti požadovanú informáciu poskytnúť. Poskytnutie informácie sa môže odmietnuť, iba ak by sa jej poskytnutím porušil zákon alebo ak zo starostlivého posúdenia obsahu informácie vyplýva, že jej poskytnutie by mohlo spôsobiť Spoločnosti alebo ňou ovládanej Spoločnosti ujmu; nemožno odmietnuť poskytnúť informácie týkajúce sa hospodárenia a majetkových pomerov Spoločnosti. O odmietnutí poskytnutia informácie rozhoduje predstavenstvo počas rokovania valného zhromaždenia. Ak predstavenstvo odmietne poskytnúť informáciu, rozhodne na žiadosť akcionára o povinnosti predstavenstva poskytnúť požadovanú informáciu počas rokovania valného zhromaždenia dozorná rada; na čas nevyhnutný na prijatie rozhodnutia dozornej rady môže predseda valného zhromaždenia na žiadosť dozornej rady prerušiť rokovanie valného zhromaždenia. Ak dozorná rada rozhodne, že nesúhlasí s poskytnutím informácie, rozhodne súd na základe návrhu akcionára o tom, či je Spoločnosť povinná požadovanú informáciu poskytnúť. Ak akcionár nepožiadal dozornú radu o rozhodnutie o poskytnutí informácie alebo dozorná rada rozhodne o tom, že nesúhlasí s poskytnutím informácie, nemožno z dôvodu neposkytnutia tejto informácie vyhlásiť uznesenie valného zhromaždenia za neplatné v súvislosti s predmetom, ktorého sa požadovaná informácia týkala. Právo akcionára podať návrh na súd na rozhodnutie o povinnosti Spoločnosti požadovanú informáciu poskytnúť zanikne, ak ho akcionár neuplatní do jedného mesiaca od konania valného zhromaždenia, na ktorom požiadal predstavenstvo Spoločnosti alebo dozornú radu Spoločnosti o poskytnutie informácie. |
| Počet hlasov akcionára sa určuje pomerom menovitej hodnoty jeho akcií k výške základného imania Spoločnosti. |
| Každý akcionár sa zúčastňuje na riadnom valnom zhromaždení na vlastné náklady. |
| Na žiadosť akcionára alebo akcionárov, ktorí majú akcie, ktorých menovitá hodnota dosahuje najmenej 5% základného imania, predstavenstvo zaradí nimi určenú záležitosť do programu rokovania valného zhromaždenia. Valné zhromaždenie je povinné v takom prípade túto záležitosť prerokovať. Žiadosť o doplnenie programu musí byť odôvodnená alebo k nej musí byť pripojený návrh uznesenia valného zhromaždenia, inak sa valné zhromaždenie nemusí takouto žiadosťou zaoberať. Ak žiadosť o zaradenie nimi určenej záležitosti bola doručená po uverejnení oznámenia o konaní valného zhromaždenia, zašle alebo uverejní predstavenstvo doplnenie programu valného zhromaždenia spôsobom ustanoveným zákonom a určeným stanovami na zvolávanie valného zhromaždenia najmenej 10 dní pred konaním valného zhromaždenia; ak takéto oznámenie doplnenia programu valného zhromaždenia nie je možné, možno zaradiť určenú záležitosť do programu rokovania valného zhromaždenia len za účasti a so súhlasom všetkých akcionárov Spoločnosti. Predstavenstvo je povinné oznámenie doplnenia programu zaslať alebo uverejniť do 10 dní pred konaním valného zhromaždenia vždy, ak ho akcionár alebo akcionári, ktorí majú akcie, ktorých menovitá hodnota dosahuje najmenej 5% základného imania, doručia najneskôr 20 dní pred konaním valného zhromaždenia. |
| Akcionár sa zúčastňuje na valnom zhromaždení osobne alebo v zastúpení na základe písomného splnomocnenia. Ak akcionár udelí splnomocnenie na výkon hlasovacích práv spojených s tými istými akciami na jednom valnom zhromaždení viacerým splnomocnencom, Spoločnosť umožní hlasovanie tomu splnomocnencovi, ktorý sa na valnom zhromaždení zapísal do listiny prítomných skôr. Ak viacerí akcionári udelili písomné splnomocnenie na zastupovanie jednému splnomocnencovi, tento môže na valnom zhromaždení hlasovať za každého takto zastúpeného akcionára samostatne. Originál alebo overená kópia plnomocenstva, obsahujúca rozsah oprávnenia splnomocnenca konať za splnomocniteľa, musí byť odovzdaná zapisovateľovi pre potreby evidencie. Splnomocnencom môže byť aj člen dozornej rady Spoločnosti, ktorý však musí akcionárovi oznámiť všetky skutočnosti, ktoré by mohli mať vplyv na rozhodnutie akcionára o udelení splnomocnenia na zastupovanie na valnom zhromaždení spoločnosti členovi dozornej rady. Súčasťou splnomocnenia musia byť konkrétne pokyny na hlasovanie o každom uznesení alebo bode programu valného zhromaždenia, o ktorom má člen dozornej rady ako splnomocnenec hlasovať v mene akcionára. Vzor plnomocenstva je dostupný na webovom sídle Spoločnosti na tejto adrese: <https://www.gevorkyan.sk/valne-zhromazdenie>. Spoločnosť prijíma oznámenia o udelení splnomocnenia, o zmene udeleného splnomocnenia a o odvolaní splnomocnenia aj elektronicky s použitím kvalifikovaného elektronického podpisu na e-mailovej adrese: andrej.batovsky@gevorkyan.sk. |
| Akcionárom sa umožňuje aj korešpondenčné hlasovanie, ktoré sa vykonáva prostredníctvom hlasovacieho lístka. Vzor hlasovacieho lístka je dostupný na webovom sídle Spoločnosti na tejto adrese: <https://www.gevorkyan.sk/valne-zhromazdenie>. Pravosť podpisu akcionára alebo splnomocnenca na korešpondenčnom hlasovacom lístku musí byť úradne osvedčená. Hlasovací lístok možno doručiť iba do vlastných rúk predsedovi predstavenstva Spoločnosti na adresu sídla Spoločnosti. Skutočnosť, že poštová zásielka obsahuje hlasovací lístok, musí byť na obálke jasne a viditeľne vyznačená. Poštovú zásielku s hlasovacím lístkom môže otvoriť len osoba poverená sčítaním hlasov za prítomnosti jedného overovateľa zápisnice valného zhromaždenia, a to len na rokovaní valného zhromaždenia bezprostredne pred hlasovaním. Hlasovacie lístky sú prílohou zápisnice z konania valného zhromaždenia. Poštová zásielka obsahujúca hlasovací lístok, ktorým akcionár vykonáva svoje hlasovacie právo, musí byť Spoločnosti doručená najneskôr v deň bezprostredne predchádzajúci dňu konania valného zhromaždenia. Korešpondenčne hlasovať môže aj splnomocnenec zastupujúci akcionára na základe písomného splnomocnenia. Splnomocnenec je povinný pripojiť k hlasovaciemu lístku, ktorým sa vykonávajú hlasovacie práva spojené s akciami, aj splnomocnenie s úradne osvedčeným podpisom splnomocniteľa. Na skôr vykonané korešpondenčné hlasovanie sa neprihliada, ak sa akcionár zúčastní valného zhromaždenia osobne alebo v zastúpení na základe splnomocnenia. Ak boli Spoločnosti po sebe doručené poštové zásielky s hlasovacími lístkami obsahujúcimi hlasovanie toho istého akcionára k tomu istému bodu programu alebo návrhu uznesenia valného zhromaždenia, pre určenie výsledku hlasovania valného zhromaždenia je rozhodujúci ten hlasovací lístok, ktorý je podľa uvedeného dátumu a času vyhotovený najneskôr. |
| Akcionár môže hlasovať na valnom zhromaždení aj prostredníctvom elektronických prostriedkov. Každý výkon hlasovacieho práva akcionára musí byť podpísaný kvalifikovaným elektronickým podpisom, ktorého kvalifikovaný certifikát musí spĺňať podmienky, ktoré sa vyžadujú v styku s orgánmi verejnej moci, a opatrený kvalifikovanou elektronickou časovou pečiatkou. Za akcionára, ktorý je právnickou osobou, podpisuje právny úkon, ktorým dochádza k výkonu práva hlasovať, osoba oprávnená konať v mene akcionára. Výkon hlasovacieho práva, ktorý bol urobený prostredníctvom elektronických prostriedkov, môže byť zmenený akcionárom na rokovaní valného zhromaždenia, na ktorom sa akcionár zúčastní osobne alebo v zastúpení na základe splnomocnenia. Ak akcionár urobí nové hlasovanie počas prenosu rokovania valného zhromaždenia v reálnom čase, na skôr vykonané hlasovanie sa neprihliada. Spoločnosť prijíma hlasy prostredníctvom elektronických prostriedkov odo dňa uverejnenia oznámenia o konaní valného zhromaždenia. V prípade ak akcionár bude hlasovať prostredníctvom elektronických prostriedkov pred konaním valného zhromaždenia, použije vzor hlasovacieho lístka určeného na korešpondenčné hlasovanie, ktorý je dostupný na webovom sídle Spoločnosti na tejto adrese: <https://www.gevorkyan.sk/valne-zhromazdenie>. Hlasovací lístok podpísaný kvalifikovaným elektronickým podpisom zašle akcionár e-mailom na adresu andrej.batovsky@gevorkyan.sk. V prípade ak akcionár bude hlasovať prostredníctvom elektronických prostriedkov priamo počas konania valného zhromaždenia, je povinný oznámiť túto skutočnosť Spoločnosti vopred, a to najmenej 15 dní pred konaním valného zhromaždenia e-mailom na adrese: andrej.batovsky@gevorkyan.sk. Spoločnosť bez zbytočného odkladu potvrdí prostredníctvom elektronických prostriedkov prijatie hlasov tomu, kto vykonal hlasovacie práva na valnom zhromaždení. |
| Úplné znenie dokumentov a návrhy uznesení valného zhromaždenia, ktoré sa budú prerokúvať v rámci určeného programu rokovania valného zhromaždenia, vrátane riadnej individuálnej účtovnej závierky k 31.12.2023, sú akcionárom k dispozícii na nahliadnutie v sídle Spoločnosti v pracovných dňoch odo dňa uverejnenia tohto oznámenia o konaní valného zhromaždenia až do dňa konania valného zhromaždenia v čase od 11:00 hod. do 16:00 hod. Akcionári môžu v uvedenom mieste a čase získať taktiež kópie uvedených dokumentov a návrhov.  |
| Údaje a dokumenty podľa § 184a ods. 2 písm. c) až e) Obchodného zákonníka, a teda úplné znenie všetkých dokumentov, ktoré sa budú prerokúvať v rámci určeného programu rokovania valného zhromaždenia, návrhy uznesení valného zhromaždenia podľa jednotlivých bodov programu rokovania valného zhromaždenia, stanovisko predstavenstva ku každému bodu programu rokovania valného zhromaždenia, ku ktorému sa nepredkladá návrh uznesenia, vzor tlačiva písomného splnomocnenia, ktoré možno na valnom zhromaždení použiť pri hlasovaní v zastúpení na základe splnomocnenia a vzor hlasovacieho lístka pri korešpondenčnom hlasovaní sú dostupné na webovom sídle Spoločnosti na tejto adrese: <https://www.gevorkyan.sk/valne-zhromazdenie>. |
| Spoločnosť uverejňuje informácie podľa osobitného predpisu elektronicky prostredníctvom internetu na svojom webovom sídle <https://www.gevorkyan.sk>.  |

Viac informácií nájdete na webovom sídle Spoločnosti <https://www.gevorkyan.sk>.